
R A P O R T

asupra propunerii legislative pentru abrogarea lit.b) a alin.(1) al art.92 din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru abrogarea lit.b) a alin.(1) al art.92 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr. Pl.x 797 din 1 noiembrie 2006.

La întocmirea prezentului raport, Comisia a avut în vedere avizele:

· Consiliului Legislativ (nr.700/15.05.2006 - favorabil)

· Consiliului Economic şi Social (nr.1150/15.05.2006 - negativ)
· Comisiei pentru buget, finanţe şi bănci (nr.692/04.12.2006 - negativ)

· Comisiei juridice, de disciplină şi imunităţi (nr.31/1268/13.11.2006 - negativ),
precum şi punctul de vedere al Guvernului (nr.1787/07.06.2006 - negativ).
Propunerea legislativă are ca obiect de reglementare abrogarea lit.b) a alin.(1) al art.92 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Comisia propune Plenului Camerei Deputaţilor respingerea iniţiativei legislative din următoarele considerente:

a) abrogarea lit.b) a alin.(1) al art.92 ar conduce la o discriminare pozitivă a beneficiarilor acestei prestaţii faţă de cei care se pensionează la vârsta standard de pensionare, iar admiterea cumulului de pensie cu venituri salariale ar diminua scopul acordării unei astfel de prestaţii;

b) eliminarea prevederii conduce la o creştere semnificativă a numărului de pensionari anulând prevederile de creştere graduală a vârstelor standard de pensionare;

c) distorsionează echilibrul creat de lege în ceea ce priveşte cheltuielile cu pensiile.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:
· d-l Mihai Şeitan, Preşedintele Casei Naţionale de Pensii şi Alte Drepturi de Asigurări Sociale

· d-na Georgeta Bratu – director, Ministerul Muncii, Solidarităţii Sociale şi Familiei

· d-na Gabriela Mateescu – şef serviciu, Ministerul Muncii, Solidarităţii Sociale şi Familiei
· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 26.10.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 6 decembrie 2006, Comisia propune respingerea  iniţiativei legislative.

